钦定古今图书集成/明伦汇编/官常典/第694卷 > 陆震
## 钦定古今图书集成/明伦汇编/官常典/第694卷 > 陆震

按《明外史》本传：“震字汝亨，兰谿人。受业同县章懋，以
学行知名。正德三年举进士，除泰和知县。时刘瑾擅
政，以逋盐课诬民，县中当偿者万计，连数百人。震力
白之上官，得免。镇守中官岁征贡𫄨，为减其额，增筑
学舍，居诸生。毁淫祠，祀忠节。浮粮累民，稽赋籍，得诡
寄隐匿者万五千石以补之。建仓县左，储谷待赈，亲”
行乡落，劝课农桑。立保伍法，使民备盗。甓城七里外
为土城，十里周之。时发狼兵讨贼，所至扰民。震言于
总督，令毋听檥舟，官具粮糗，以次续食，兵行肃然。督
捕永丰、新淦贼，以功受赏。抚、按交荐，征为兵部主事，
泰和人生祠之。在部主诸司章奏，与中人忤，改巡紫
荆诸关。又以论都御史彭泽、副使胡世宁无罪忤尚
书王琼、陆完，乞归不得。孝贞皇后崩，武宗至自宣府，
既发丧数日，复欲北出。震抗疏曰：“日者昊天不吊，威降大戚，车驾在狩，群情惶惶。陛下单骑冲雪还宫，百
官有司莫不感怆，以为陛下前蔽而今明也。乃者梓
宫在殡，遽拟游巡，臣知陛下之心必有戚然不安者。
且陛下即位十有二年矣。十者干之终，十有二者支
之终。当气运周会，正修德更新时。顾乃营宣府以为
居，纵骑射以为乐，此臣所深惧也。古人君车马游畋
之好，虽或有之，至若以外为主，以家为客，挈天下大
器，赏罚大柄，付之于人，漠不关意念，此古今所绝无
者。伏望勉终丧制，深戒盘游。”不报。进武选员外郎。已，
偕黄巩谏南巡，遂下诏狱。狱中日与巩讲《易》九卦，明
忧患之道。同系者率处分后事，震独无一言。既杖，创
甚，作书与诸子：“吾虽死，汝等当勉为忠孝。吾笔乱，神
不乱也。”遂卒。方震等系狱，江彬必欲致之死，绝其饮
食。震季子体仁，年十五，变服为他囚，亲属馈父。后有
诏录一子官，诸子以母意让体仁为漳州通判，有名。
世宗立，赠震太常少卿，予祭。福王时，追谥“忠定。”孙可
教，由进士历南京礼部侍郎。